SKRIFTLIG FORESPØRGSEL E-3258/02

af Cristiana Muscardini (UEN)og Adriana Poli Bortone (UEN) til Kommissionen

(19. november 2002)

Om: Jordskælv i regionen Molise, Italien, og EU's intervention

Kommissionen besluttede for nylig at foreslå EU's budgetmyndighed at oprette en solidaritetsfond på 1 mia. EUR til støtte af EU-borgere, der rammes af omfattende katastrofer. Parlamentet har afgivet positiv udtalelse herom, og der er indledt en samrådsprocedure mellem budgetmyndighedens to parter.

I Artikel 2, stk. 2, afsnit 2, i forslaget til Rådets forordning(1) hedder det, at fonden yder støtte til regioner, der rammes af en katastrofe af ekstraordinært omfang, som berører en væsentlig del af den pågældende region.

Jordskælvet, der for nylig ramte den italienske region Molise, har ud over at forårsage 30 personers død under meget dramatiske omstændigheder tvunget 6 000 personer til at forlade deres hjem, der for en stor del ikke længere er beboelige. Det ramte område omfatter 30 kommuner.

Selv om de første vurderinger af skaderne er tilnærmelsesvise, ser det ud til, at det nødvendige genopbygningsarbejde for øjeblikket beløber sig til 300 mio. EUR.

Kan Kommissionen også indføje regionen Molise blandt de områder, der er berettigede til at modtage særlig støtte fra solidaritetsfonden til naturkatastrofer?

(1) KOM(2002) 514.

Samlet svarafgivet på Kommissionens vegne af Michel Barnierpå skriftlige forespørgsler E-3258/02 og E-3434/02

(30. januar 2003)

Kommissionen føler med ofrene for jordskælvet i Molise.

Som svar på den seneste oversvømmelse i sommeren 2002, der hærgede mange dele af Centraleuropa, foreslog Kommissionen straks oprettelsen af Den Europæiske Unions Solidaritetsfond (EUSF), som er et nyt finansielt instrument med midler på op til 1 mia. EUR pr. år. Målet er først og fremmest at yde omgående støtte til de mennesker, regioner og lande, der er berørte af større katastrofer, og således hjælpe dem med at vende tilbage til normale livsbetingelser så hurtigt som muligt. Efter tæt samarbejde med Parlamentet og Rådet blev det nye instrument indført på rekordtid og trådte i kraft den 15. november 2002(1).

Som større katastrofe betragtes i henhold til denne forordning enhver katastrofe, der forvolder skader, som i en medlemsstat eller et land, der har indledt tiltrædelsesforhandlinger, vurderes til mere end 3 mia. EUR eller mere end 0,6 % af BNI. I Italiens tilfælde anvendes tærsklen på 3 mia.

En region kan under ganske særlige omstændigheder ligeledes modtage midler fra fonden, når regionen er blevet ramt af en usædvanlig katastrofe, som berører størstedelen af befolkningen med alvorlige og vedvarende følger for livsvilkårene og den økonomiske stabilitet i regionen.

En mobilisering af EUSF forudsætter, at Kommissionen modtager en anmodning fra de nationale myndigheder senest ti uger efter den første skade. Ved skader, der indtræffer mellem den 1. august og den 15. november, datoen for EUSF-forordningens ikrafttræden, skal anmodningerne være modtaget senest to måneder efter sidstnævnte dato.

De italienske myndigheder har netop sendt Kommissionen en anmodning om støtte fra Den Europæiske Solidaritetsfond. Kommissionens tjenestegrene er i gang med at behandle anmodningen. Såfremt anmodningen opfylder kravene i forordningen om oprettelse af denne fond, vil Kommissionen hurtigst muligt foreslå budgetmyndigheden et ændrings- eller tillægsbudget, der tager sigte på at opnå det støttebeløb, der anses for at være passende.

Desuden undersøger Kommissionen inden for rammerne af mål 1-programmet for regionen Molise på en konstruktiv måde ethvert forslag til ændring af det regionale operationelle program for at gøre det muligt at koncentrere de til rådighed stående midler på de vigtigste foranstaltninger, hvormed de alvorligste problemer, som har ramt de mennesker, der er blevet ofre for jordskælvet, målrettet og effektivt kan bekæmpes. En yderligere tildeling af midler vil eventuelt kunne komme på tale inden for rammerne af resultatreserven. Denne vil fra 2004 blive allokeret til programmet, forudsat at midtvejsevalueringen viser sig at være positiv.

Regionen Molise kan anvende foranstaltning 4.15 i det regionale operationelle program for 2000-2006 under strukturfondenes mål 1, der medfinansieres af Den Europæiske Udviklings- og Garantifond for Landbruget (EUGFL), Udviklingssektionen. Denne foranstaltning foreskriver en genskabelse af produktionspotentiale i skove, som er blevet skadet ved brand og naturkatastrofer og indførelse af hensigtsmæssige beskyttelsesforanstaltninger. Der påtænkes en offentlig støtte på omkring 0,6 mio. EUR, hvoraf 0,3 % kommer fra EUGFL.

(1) Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.